ลุยคิดเบี้ยรถ ตามคุณภาพ
ประกันภัยเดินหน้าตั้งโรงงานทดสอบรถ คิดเบี้ยตามสมรรถนะ ผู้บริโภครู้คุณภาพก่อนซื้อ
8 มิ.ย. 2558

ประกันภัยเดินหน้าตั้งโรงงานทดสอบรถ คิดเบี้ยตามสมรรถนะ ผู้บริโภครู้คุณภาพก่อนซื้อ 
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคมฯ อยู่ระหว่างศึกษาแนวทางการสร้างโรงงานทดสอบสมรรถนะรถยนต์และต้นทุนการซ่อมแซมรถที่จะขายในไทย เพื่อประโยชน์สำหรับผู้บริโภคและการคิดคำนวณเบี้ยตามความเสี่ยงภัย ซึ่งถึงเวลาที่ต้องดำเนินการในเรื่องนี้แล้ว เนื่องจากปัจจุบันไทยมีปริมาณเบี้ยรถยนต์สูงกว่าแสนล้านบาท
“รถที่ผ่านการทดสอบจะทำให้รู้อัตราความเสี่ยงของรถแต่ละรุ่นได้ตรงกับสภาพความเป็นจริง ไม่ต้องรอให้เกิดอุบัติเหตุกับตัวเองก่อน เพราะรถบางรุ่นสมรรถนะไม่ดีพอ ชนแล้วเกิดความเสียหายสูงมาก ทำให้เราสามารถประเมินความเสี่ยงของรถแต่ละรุ่นได้ ผู้บริโภคจะได้รู้ว่ารถที่กำลังจะซื้ออยู่มีคุณภาพดีหรือไม่ดีเพียงใด ถ้าไปซื้อรถรุ่นไม่ดีมาขับ เบี้ยก็อาจต้องแพงขึ้นตามไปด้วย” นายอานนท์ กล่าว
ทั้งนี้ คาดว่าใช้งบเริ่มต้นประมาณ 100 ล้านบาท โดยอยู่ในขั้นตอนขอคำปรึกษาจากสมาคมประกันภัยญี่ปุ่น ซึ่งต่อไปนอกจากผู้บริโภคทราบสมรรถนะของรถที่จะเลือกซื้อแล้ว ในแง่สินไหมที่เกิดขึ้นก็จะกระตุ้นให้ผู้ผลิตรถตระหนักถึงความปลอดภัยของผู้ขับขี่และต้นทุนในการซ่อมเมื่อเกิดอุบัติเหตุมากขึ้น เป็นการสร้างเป็นบรรทัดฐานของประเทศ
นอกจากนี้ ยังอยู่ระหว่างหาแนวทางเพื่อลดต้นทุนให้กับบริษัทประกันให้สามารถแข่งขันในตลาดได้ โดยเฉพาะการนำอิเล็กทรอนิกส์ โพลีซี มาใช้ คาดว่าสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะอนุมัติได้ในเร็วๆ นี้ ซึ่งต่อไปเมื่อลูกค้าซื้อประกันก็จะได้รับกรมธรรม์เป็นอิเล็กทรอนิกส์ทันที
“ถ้าขายปีละ 60 ล้านกรมธรรม์ ขอปีละ 10% หรือ 6 ล้าน ฉบับหนึ่งมีต้นทุน ทั้งผลิต จัดพิมพ์ และเก็บเงิน 500 บาท/ฉบับ อย่างน้อย 6 ล้านฉบับ เท่ากับ 3,000 ล้านบาท ก็สามารถลดต้นทุนในส่วนนี้ได้ เพียงแต่การขายผ่านระบบอิเล็กทรอนิกส์ก็ต้องมีระบบตรวจสอบที่ดีที่เข้มงวด เพราะฉ้อโกงได้ง่าย ต้องวางเกณฑ์ก่อนที่จะขยายตัวมากขึ้น” นายอานนท์ กล่าว